《玉荆山人崔君草堂》
宋代·释道潜

玉荆山苍势蜿蜒，玉荆涧碧涵漪涟。山人结庐占幽绝，如使世俗来无缘。

窗前松竹交夏荫，砌下红紫争春妍。清肠终日饱葵藿，耳目久厌论腥膻。

山空月昼猿鸟寂，象床拂拭翻朱弦。泠然细韵发幽指，妙意自得人谁传。

乌巾席帽事高格，蹇驴独跨何翩翩。行当近林就卜筑，与子来往聊穷年。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。